[{"text_idx": "#000000", "text": "Cariad yn Oes y Gin"}, {"text_idx": "#000001", "text": "All Posts in \u201cUncategorized @cy\u201d"}, {"text_idx": "#000004", "text": "Heb Gareth dwi ddim yn meddwl y byddwn i wedi ysgrifennu fawr o ddim ar gyfer y theatr. Fo ac Ed Thomas roddodd y wobr i mi am ddrama hir yn Eisteddfod Genedlaethol, Castell Nedd, 1994. Y ddrama oedd Dyn Llnau Bogs. Meddyliais cyn ei hanfon ei bod hi\u2019n rhy fyr. Felly ychwanegais rhyw gowdal o eiriau ciami ar ei diwedd. Sylw Gareth am hynny oedd, y bu bron iddo atal y wobr. Oherwydd rhaid i awdur sefyll wrth ei greadigaeth heb geisio glastwreiddio wedyn. Sylw arhosodd hefo mi."}, {"text_idx": "#000005", "text": "Falla i Gareth ambell dro ddifaru fy rhoi ar y daith theatrig. Un sylw ganddo oedd: Cofia di mai pryddestwr wyt ti."}, {"text_idx": "#000007", "text": "Ond y profiad dramatig ysgytwol a roddodd i mi oedd Banc y Byd. Drama gomisiwn gan Cymorth Cristnogol a wireddwyd drwy wagio Cadeirlan Bangor o ddodrefn a pharaffanelia eraill ac yn y gwagle hwnnw ein tywys, ac yr oedd y gynulleidfa\u2019n gorfod cerdded o un man i\u2019r llall, nid oedd seddi, i ddamio cyfalafiaeth fel y pechod gwleidyddol mwyaf erioed. Gadewais yn chwilio am y chwyldro."}, {"text_idx": "#000008", "text": "Yn anffodus, gyda rhai eithriadau, prin yw\u2019r math yna o theatr bellach. Mae rhyw fyfiaeth andwyol wedi ein cipio. Difyrru yw\u2019r nod. \u2018Bara a Syrcas\u2019 y Rhufeiniaid a\u2019r Toriaid fel ei gilydd. Theatr er mwyn gwylltio oedd nod Gareth. Ac o\u2019r gwylltio gweithredu."}, {"text_idx": "#000009", "text": "Ni fu efallai iddo gael y sylw yr oedd yn ei haeddu."}, {"text_idx": "#000011", "text": "Actor ifanc o\u2019n i pan gyfarfyddais i Gareth am y tro cynta\u2019. Wedi cael fy nghastio yn Ffatri Serch, gan y diweddar, annwyl Gruffydd Jones, yng nghynhyrchiad Cwmni Hwyl a Fflag ar gyfer \u2018steddfod Genedlaethol Llambed, no\u0302l yn 1984. Dwi\u2019n cofio cynulleidfaoedd yn chwerthin lond eu boliau wrth i ni berfformio yn Neuadd Aberaeron gydol yr wythnos, ac yn ystod y daith wedyn. Comedi ie, ond comedi am beryglon cyfalafiaeth a\u2019r isfyd sy\u2019n bodoli dan wyneb cymdeithas \u2018wa\u0302r\u2019 oedd hi. Doedd glweidyddiaeth byth yn bell... Ac yna yn ei addasiad o Duges Amalffi \u2013 unwaith eto\u2019n mynd ati, nid i gyfieithu\u2019n unig, ond i gynnig golwg gwleidyddol gyfoes ar un o glasuron y traddodiad theatrig. Ac yn ei gyfres i HTV, Cyfyng Gyngor \u2013 y teitl yn awgrymu mai ein cynghorion lleol oedd o dan y lach (mewn tref ffuglennol wrth gwrs) wrth iddynt droi\u2019r dw\u0302r i\u2019w melinau eu hunain."}, {"text_idx": "#000012", "text": "Mi ddysgodd gymaint i mi am wleidyddiaeth ym myd y ddrama \u2013 ac yn enwedig am waith Brecht \u2013 gan fenthyg tapiau o Lotte Lenya\u2019n canu i mi. \u201cOnd dydw i ddim yn canu, Gareth\u201d, meddwn i, \u201cA dydi hi ddim chwaith\u201d, medda fo, \u201cOnd gwranda mor bwerus mae hi\u2019n gallu trosglwyddo\u2019r gwaith\u201d."}, {"text_idx": "#000015", "text": "Diolch iddo am ei gefnogaeth barhaol i mi\u2019n bersonol, i Gwmni Bara Caws ac i fyd y theatr yng Nghymru yn gyffredinol. Mae bwlch mawr ar ei o\u0302l."}, {"text_idx": "#000016", "text": "Cofion lu at Gina a\u2019r teulu cyfan."}, {"text_idx": "#000018", "text": "Ar ran teulu Bara Caws DIOLCH MAWR IAWN i Linda am bopeth mae hi wedi ei wneud dros y cwmni a dros y sector yn gyffredinol."}, {"text_idx": "#000022", "text": "Er cof am Mei Jones"}, {"text_idx": "#000023", "text": "Roedd Mei yn un o hoelion wyth y byd celfyddydol yng Nghymru ali\ngyfraniad i\u2019r theatr ac i\u2019r sgrin fach heb-ei-hail. Er mai fel Wali Tomos y\nmae y rhan fwyaf yn ei gofio heddiw mae\u2019n debyg, roedd yn gyfrifol am\ngronfa gyfoethog o waith ac yn medru pontio\u2019r llon a\u2019r lleddf, y digrif ar\ndwys yn ymddangosiadol ddi-ymdrech, gan serennu mew ffilmiau a\nchyfresi ar y teledu ac ar ein Ilwyfannau."}, {"text_idx": "#000025", "text": "Bu i rai o aelodau presennol y Cwmni gyd-weithio ag ef am flynyddoedd, ar\ngynyrchiadau mor amrywiol a\u0300 Bargen, Bynsan Binc, Pawb a\u2019i Fys, Chware Plant,\nlechyd Da, Tair Cainc a Hanner, heb so\u0302n am y sioeau llai odd yn teithio i\nysgolion bryd hynny, ond \u2018m rhan i, gweld y criw gwreiddiol yn cyflwyno\nHwyliau\u2019n Codi yn Neuadd Pantycelyn, Aberystwyth ddiwedd y 1970au\nagorodd fy llygaid i bosibiliadau cyffrous theatr yn yr iaith Gymraeg. Pent-\nwr o focus cardbord, y mymryn lleiaf o oleuadau, tamaid o gyrten a Mei yn"}, {"text_idx": "#000026", "text": "Roedd yn berson deallus, ffraeth, carismataidd a heriol \u2013 byddai, a bydd, y"}, {"text_idx": "#000028", "text": "Unwaith eto \u2018da ni wedi ceisio paratoi amrywiaeth o adloniant i\u2019n cynulleidfaoedd eleni, pob un, gobeithio yn diwallu gwahanol anghenion yn o\u0302l y gofyn. \u2018Rydym yn anelu bob tro at greu celfyddyd o safon gyda\u2019r nod o ymestyn, cyrraedd a diddanu, beth bynnag yw\u2019r genre a phwy bynnag yw\u2019r gynulleidfa."}, {"text_idx": "#000030", "text": "Byddwn yn dechrau ein cynyrchiadau eleni drwy gyflwyno Sioe Glwb newydd sbon \u2013 Bre\u0302cshit. A\u2019r tro hwn \u2018da ni wedi gwahodd rhai o hoelion wyth y sioeau i gyd-sgwennu\u2019r sgript, a hefyd wedi gwahodd un aelod bach newydd i gyd-weithio gyda\u2019r llewod yn eu ffau. Manon Ellis yw\u2019r ferch eofn honno, ac mae hi, Iwan Charles, Llyr Evans a Gwenno Ellis Hodgkins eisoes wedi bod yn sgriblo\u2019n ddygn dan lygad barcud John Glyn Owen, fydd yn ei chyfarwyddo. 4 actor ond degau o gymeriadau \u2013 llond bol o chwerthin, tynnu coes (a blewyn o drwyn), dychan a maswedd (ma\u2019 siw\u0302r!)."}, {"text_idx": "#000031", "text": "\u201cMae teulu Doris Morris wedi bod yn ffarmio yn Bryn-Cwd-yr-Arian ers canrifoedd, ond yn dilyn canlyniad y bleidlais Brexit mae Doris druan wedi gorfod arall-gyfeirio. Bellach mae hi\u2019n rhedeg clinig therapiwtig a hafan i bobl gyda bob math o broblemau. A fydd rhedeg busnes o\u2019r fath yn cadw\u2019r blaidd o\u2019r drws? A fydd Doris yn llwyddo i gadw ei hetifeddiaeth? A pha mor iachus ydy \u2018colonic irrigation\u2019 i rywun mewn gwirionedd? \u2013 Cawn weld!\u201d"}, {"text_idx": "#000033", "text": "Yna yn ystod mis Awst byddwn yn ail-godi Gair o Gariad \u2013 sioe y gwnaethom ei pherfformio\u2019n lleol yn 2016 \u2013 ond yn sgil ei llwyddiant, ac i ymateb i\u2019r galw, byddwn yn cyd-weithio a\u0302\u2019r Eisteddfod ac a\u0302 Chapter er mwyn ei chyflwyno yn ystod wythnos yr Eisteddfod Genedlaethol yng Nghaerdydd. Wrth i chi brynu tocyn bydd cyfle i chi gyflwyno cais am ga\u0302n i rywun/rhywbeth/rhywle sy\u2019n golygu rhywbeth i chi, ac wedyn bydd y cais (dienw os \u2018da chi\u2019n dymuno) yn cael ei blethu i gorff y sioe byddwch chi\u2019n dod i\u2019w gweld. Dim ond ceisiadau gan bwy bynnag sydd yn bresennol yn y perfformiad hwnnw fydd yn cael eu darllen a\u2019u chwarae, gan sicrhau fod pob un sioe yn gwbl unigryw a\u2019n berthnasol i\u2019r gynulleidfa honno. \u2018Roedd amrywiaeth y ceisiadau\u2019n syfrdanol, yn deimladwy, dirdynnol, doniol, haerllug i gariadon, i wy\u0302r a gwragedd, i rieni ac i blant, ac eraill yn cynnwys brawddeg neu ddwy i anifail, neu fro, ac un neu ddau wedi cyflwyno cais iddyn nhw\u2019u hunain! \u2018Does DIM RHAID cyflwyno cais, wrth gwrs, ond ymateb y rhai ddaeth i\u2019w gweld oedd naill ai eu bod yn difaru peidio a\u0302 gwneud, neu eu bod yn difaru nad o\u2019n nhw wedi mynd i fwy o fanylder... bydd rhagor o wybodaeth, gan gynnwys enghreifftiau (ar o\u0302l gofyn caniatad wrth gwrs!), ar y wefan yn ystod y misoedd nesaf. \u2018Da ni wrth ein boddau bod yr Eisteddfod Genedlaethol wedi ein gwahodd unwaith eto i gyfrannu at yr w\u0302yl, a hefyd yn falch iawn fod Chapter yn awyddus i gyd-weithio gyda ni mewn modd ychydig yn wahanol i\u2019r arfer. \u2018Da ni erioed wedi profi cynhyrchiad lle \u2018roedd pawb mor awyddus i barhau a\u0302\u2019r noson \u2013 \u2018roedden nhw am aros i hel atgofion ac i rannu profiadau \u2013 mae\u2019n wych, felly, bod Chapter yn lleoliad mor ddelfrydol i ymestyn y profiad a\u2019r noson i\u2019r eithaf."}, {"text_idx": "#000034", "text": "\u201cWel, so\u0302n am siwrne o brofiadau, o chwerthin afreolus ac o embaras pur, i atgyfodi hen atgofion hir-golledig...Gadawodd pawb a\u0302 llygaid sgleiniog a gwe\u0302n lydan yr un...\u201d"}, {"text_idx": "#000035", "text": "Un nodyn bach \u2013 dim ond 40 tocyn sydd i\u2019w cael ar gyfer pob perfformiad felly archebwch eich lle cyn gynted ag y bydd y tocynnau ar werth!"}, {"text_idx": "#000037", "text": "Wedyn, yn yr hydref, byddwn yn cyflwyno Dwyn i Gof gan un o ddramodwyr cyfoes pwysicaf Cymru, y diweddar Meic Povey. \u2018Roedd Meic wedi gyrru\u2019r ddrama atom llynedd, ac \u2018ro\u2019n i wrthi\u2019n dechrau rhyw gyfathrebu yngly\u0302n a\u0302 hi pan gafodd ei daro\u2019n ddifrifol wael. \u2018Ro\u2019n i mewn cyfyng-gyngor. \u2018Roedd wedi gyrru gair ataf dro yn o\u0302l yn dweud ei fod yn awyddus i leihau rhywfaint ar ei waith \u2018sgwennu, a hynny yn enwedig ar gyfer y teledu, ond, yn ei eiriau ef \u201c... ma theatr yn deciall arall o bysgod...\u201d. Gan nad yw\u2019r cyfle\u2019n bodoli bellach i\u2019w gwestiynu ac i sgwrsio a thrafod \u2013 sef un o\u2019r pethau dwi\u2019n eu trysori pan yn cyd-weithio ag awdur \u2013 a ddylsem ei chyflwyno ai pheidio? Yna deuddydd wedi iddo farw cefais gerdyn ganddo, drwy law Catrin ei ferch, ac yn ei ffordd ddihafal ei hun yn fy herio i ymgymryd a\u0302\u2019r gwaith asap \u2013 a fel ddeudodd Catrin \u2013 \u201cPwy yda ni i ignorio hynny?\u201d. Mae Dwyn i Gof yn ddrama heriol, llawn hiwmor tywyll am golli\u2019r cof, am etifeddiaeth ac am ddatgelu cyfrinachau. Fyddai\u2019n colli\u2019r cyfle i drafod, i ddadlau ac i herio, ond bydd hi \u2013 fel bob tro \u2013 yn fraint."}, {"text_idx": "#000039", "text": "Nid yw\u2019r celfyddydau\u2019n faes sy\u2019n aros yn ei unfan, a rhaid gweithio\u2019n gyson i gynnig sialensiau newydd i ymarferwyr creadigol a chynulleidfaoedd fel ei gilydd, felly \u2018roeddem yn awyddus i archwilio pryd nad yw geiriau\u2019n ddigon i gyfleu emosiwn, pryd mae\u2019r corfforol yn goresgyn y geiriol. Fel cwmni \u2018da ni\u2019n gosod pwyslais ar ymestyn sgiliau ymarferwyr, ac wrth roi cyfle i actorion, sydd fel arfer yn gweithio a\u0302 thestun geiriol yn unig, arbrofi a\u0302 theatr fwy corfforol, mae eu hymarfer creadigol yn datblygu, ac mae buddsoddi mewn ymarferwyr yn hollbwysig ar gyfer parhad y diwydiant yng Nghymru."}, {"text_idx": "#000040", "text": "Yn sgil y pythefnos mae Catherine (DiB), finnau a Carys, Gwen a Mari (y 3 actores gymerodd ran yn y gweithdy) yn hyderus ein bod wedi darganfod cychwyn proses i wireddu\u2019r weledigaeth sydd gennym, ac yn bwriadu ymchwilio ymhellach i\u2019r prosiect yn ystod y misoedd nesaf. \u2018Da ni\u2019n falch iawn o gyhoeddi y bydd Angharad ei hun yn cyd-weithio a\u0302 ni ar addasu ei llyfr yn sgript ar gyfer y llwyfan."}, {"text_idx": "#000042", "text": "Ers i ni ennill y tendr ar gyfer cyd-weithio ar gynhyrchiad newydd Cwmni Theatr Ieuenctid yr Urdd, mae\u2019r gwaith \u2018sgwennu eisoes wedi cychwyn. Nod y cynllun yw meithrin ti\u0302m o bobl ifanc talentog fydd wedyn yn gyfrifol am y prosiect drwyddo draw, dan arweiniad Ti\u0302m Rheoli Bara Caws ac ymarferwyr profiadol eraill e.e Dyfan Jones a Catherine Young. Mae 3 awdures ifanc o Wynedd wedi eu gwahodd i gyd-sgriptio, sef Elan Grug Muse, Sara Annest a Mared Llywelyn Williams \u2013 dan arweiniad y Dr Manon Wyn Williams. Mae Meilir Rhys Williams wedi ei wahodd i gyfarwyddo, Ifan Tswmani i arwain ar yr elfennau cerddorol, Ce\u0302t Haf fel Coreograffydd, Erin Madox yn Cynllunio Set a Gwisgoedd. Byddwn wedyn yn cynnal clyweliadau ar gyfer y cast, cerddorion, y rhai sydd a\u0302 diddordeb mewn cynllunio, marchnata, cyhoeddusrwydd ayb, yn nes ymlaen yn y flwyddyn."}]